Diari Oficial de la Generalitat Valenciana


Sumari del DOGV 3078, del 15-09-1997 (1997/9648)

RESOLUCIÓ de 18 d'abril de 1997, de la Direcció General de Treball, per la qual es disposa el registre i publicació del Conveni Col·lectiu de Pirotècnia de la Comunitat Valenciana.
------------------------------------------------------------------------------------------------------------------------------------------------------------------------------------

### Dades del document

Número de DOGV
:   3078

Data del DOGV
:   15-09-1997

Secció del DOGV
:   CONVENIS I ACTES - CONVENIS COL·LECTIUS

Número del document
:   1997/9648


Data del document
:   18-04-1997

Organisme emissor
:   Conselleria d'Ocupació, Indústria i Comerç

Tipus de document
:   Resolució

RESOLUCIÓ de 18 d'abril de 1997, de la Direcció General de Treball, per la qual es disposa el registre i publicació del Conveni Col·lectiu de Pirotècnia de la Comunitat Valenciana.  
Vist el text articulat del Conveni Col·lectiu de Pirotècnia de la Comunitat Valenciana, presentat davant d'aquesta Direcció General de Treball el dia 9 d'abril de 1997, firmat amb data 21 de març de 1997, de part empresarial per l'associació PIROVAL, i d'una altra, per la dels treballadors, per la FIA-UGT-PV i la FITEQA de CCOO-PV, i de conformitat amb allò disposat en l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i articles 2, 3 i 6 del Reial Decret 1.040/1981, de 22 de maig, sobre registre i dipòsit de convenis col·lectius de treball, aquesta Direcció General de Treball, d'acord amb les competències que té transferides segons el Reial Decret 4.105/1982, de 29 de desembre, acorda:  
Primer  
Ordenar la seua inscripció en el Registre de Convenis Col·lectius de Treball d'aquesta Direcció General, amb notificació a la Comissió Negociadora, dipòsit del text original del conveni.  
Segon  
Disposar-ne la publicació en el Diari Oficial de la Generalitat Valenciana.  
València, 18 d'abril de 1997.- El director general de Treball: José Luis Colvée Millet.  
Conveni de Pirotècnia de la Comunitat Valenciana  
Capítol 1. Àmbit d'aplicació  
Article 1. Àmbit funcional  
Aquest conveni regula les condicions de treball entre els treballadors i les empreses, l'activitat empresarial o de fabricació de les quals siga la de pirotècnia.  
Article 2. Àmbit territorial  
Aquest conveni serà d'aplicació a la Comunitat Autònoma Valenciana.  
Article 3. Àmbit personal  
Aquestes condicions de treball afectaran a tot el personal empleat a les empreses incloses en els àmbits anteriors, llevat d'aquells que desenvolupen el càrrec de consellers d'empreses que tinguen la forma jurídica de societat o alta direcció o alta gestió a l'empresa.  
Article 4. Àmbit temporal  
Aquest conveni entrarà en vigor a partir del dia en què siga signat. La seua durada serà fins el 31 de desembre de 1998.  
Els retards es faran efectius en un termini de dos mesos a partir de la firma d'aquest, i els seus efectes econòmics es retrotrauran a l'1 de gener de 1997.  
Ambdues parts, sense necessitat de denúncia prèvia, es comprometen a iniciar la negociació d'un nou conveni un mes abans de finalitzar la vigència d'aquest.  
Article 5. Vinculació a la totalitat  
Les condicions ací pactades formen un tot orgànic i indivisible i als efectes de la seua aplicació pràctica seran considerats globalment.  
Capítol 2  
Article 6. Organització del treball  
L'organització pràctica del treball, d'acord amb la prescrita en aquest conveni i amb la legislació vigent, és una facultat de la direcció de l'empresa, i quant a la seua extensió i implantació, serà d'aplicació allò determinat en el Conveni General de les Indústries Químiques.  
Capítol 3. Classificació del personal i cessament  
Article 7. Classificació del personal  
Per romandre al servei de l'empresa, els treballadors es classificaran en: fixes, contractats a temps determinat, interins i contractats a temps parcial, així mateix podrà fer-se qualsevol altre contracte, la modalitat del qual estiga recollida en la legislació vigent.  
Són treballadors fixes els admesos a l'empresa sense pactar cap modalitat especial quant a la durada.  
Són treballadors eventuals els admesos per a realitzar una activitat excepcional o esporàdica a l'empresa, sempre que així conste per escrit.  
Són treballadors contractats a temps parcial, els que presten els seus serveis durant un determinat nombre de dies a l'any, al mes o a la setmana, o durant un nombre determinat d'hores, respectivament, inferior a dos terços dels considerats com a habituals en l'activitat en què es tracte en el mateix període de temps.  
Són treballadors interins els que ingressen a l'empresa exactament per a cobrir la absència d'un treballador amb dret a reserva del lloc de treball (servei militar, excedència especial, malaltia o situacions anàlogues) i cessaran sense cap dret a indemnització en incorporar-se el titular.  
Si el treballador fixe absent no es reincorporara en el termini corresponent, la direcció de l'empresa podrà prescindir del treballador interí i resoldre el contracte en el moment corresponent al termini de la reserva del lloc, sempre que conste per escrit. Altrament, l'interí passarà a formar part de la plantilla de l'empresa amb caràcter fixe, ocupant així l'últim lloc del seu grup i categoria professional. Si la durada de la interinitat és de dos anys, excepte en el cas de suplència per excedència especial, el treballador, a l'hora del seu comiat percebrà una indemnització de 20 dies per any o fracció.  
Aquells treballadors contractats per cert temps i els eventuals percebran, en compensació, al termini del seu contracte i per aquest concepte una indemnització del 10% del salari base a què tenen dret durant la durada d'aquest. En el supòsit que algun dels contractes tinguera establida alguna indemnització, es tindrà dret solament a la percepció de la indemnització que siga més favorable per al treballador.  
Contractes eventuals per circumstàncies de la producció. Els contractes de durada determinada realitzats quan les circumstàncies del mercat, acumulació de faenes o excessos de comandes, podran tenir una durada màxima de 9 mesos comptadors a partir del moment en què es produïsquen aquestes causes, en un període de 12 mesos.  
Article 8.p  
Per a cessar en l'empresa els treballadors hauran d'avisar amb 15 dies d'antelació.  
En cas de no avisar amb l'antelació esmentada, que es farà per escrit, el treballador serà objecte d'una deducció de un dia de salari por cada dia de retard.  
Capítol 4. Política salarial  
Article 9. Retribucions  
Les retribucions del personal comprés en aquest conveni estaran constituïdes pel salari base i els complements d'aquest.  
El plus de conveni es pagarà per dia natural.   
Els salaris de 1997 s'incrementaran respecte dels de 1996 en un 3,35%.  
Per al 1998 els salaris s'incrementaran en el percentatge que s'haja incrementat l'índex de preus al consum definitiu, el 1997 més un 0,75% amb efectes de l'1 de gener de 1998.  
El plus de perillositat queda establit en el 18% del salari base de cada categoria per al 1997, en el 19% per al 1998 i en el 20% a partir de l'1 de gener de 1999.  
Article 10. Revisió salarial  
En cas que l'índex de preus al consum establit per l'Institut Nacional d'Estadística registrara el 31 de desembre de 1997 un increment respecte del 31 de desembre de 1996 superior al 2,6% s'efectuarà una revisió salarial en l'excés, tan prompte com es constate oficialment aquesta circumstància. Aquest increment es pagarà amb caràcter retroactiu de l'1 de gener de 1997 i per a portar-lo a terme es prendrà com a referència la taula salarial de 1996.  
Per a 1998 en el supòsit que l'índex de preus al consum definitiu de l'indicat any siga superior a l'índex de preus al consum definitiu de 1997 es realitzarà una revisió salarial en l'excés d'aquest percentatge, tan prompte com aquestes constate oficialment aquesta circumstància. Aquest increment es pagarà amb efectes de l'1 de gener de 1998 i per a portar-lo a terme es prendrà com a referència les taules utilitzades per a realitzar els augments pactats el 1998.  
Article 11. Antiguitat  
1. Els treballadors fixes compresos en aquest conveni gaudiran, com a complement personal d'antiguitat, d'un augment periòdic pel temps de serveis prestats a l'empresa, consistents en dos triennis i cinc quinquennis.  
2. El mòdul per al càlcul i pagament d'aquest complement serà l'últim salari base percebut pel treballador.  
3. La quantia del complement serà del 5% per cada trienni i del 10% per a cada quinquenni.  
4. L'import de cada trienni o quinquenni començarà a percebre's el dia primer del mes següent al del seu compliment.  
Article 12. Plus xofer muntador  
Els treballadors que realitzen les funcions de xofer muntador i sempre que conduïsquen dues hores com a mínim, incloses l'anada i la tornada, percebran un plus de 1.080 pessetes per al conductor de segona i de 1.619 pessetes per al conductor de primera per viatge realitzat.  
Article 13. Hores extraordinàries  
Amb els límits quantitatius indicats en aquest Estatut dels Treballadors, són les que, excedint-se de la durada de la jornada laboral ordinària, es treballen dins del taller. Aquestes hores es pagaran amb un càrrec del 75% del seu valor ordinari. En qualsevol cas, per tal de fixar aquest import es tindran en compte els acords entre l'empresa i els representants sindicals, l'acord dels quals prevaldrà.  
Pel que fa al treball realitzat fora del taller, de disparada de focs artificials i les anomenades mascletades i similars, es tindrà en compte el que segueix:  
a) Si la disparada es realitza en dia laboral, matí o vesprada, sense excedir en hores la durada de la jornada laboral, el treballador percebrà la dieta que li puga correspondre segons l'article 14 d'aquest conveni (desplaçaments i dietes).  
b) Si la disparada, o qualsevol altre acte, es realitza en dia laboral i s'excedeix de la jornada normal de treball, ocupant així menys de quatre hores, el treballador a més de les dietes que puga percebre segons l'article 14, percebrà un plus de mitja disparada laborable segons la seua categoria professional. Si empra més de quatre hores el plus de disparada serà complet.  
c) Si la disparada es realitza en dia festiu el treballador percebrà la dieta que li pot correspondre segons l'article 14, i :  
- Si realitza la disparada d'un castell o mascletada tindrà dret a percebre mig plus de disparada festiva en la quantia que indica la taula d'aquest conveni.  
- Si realitza la disparada de dos, o més actes, tindrà dret a percebre el plus de disparada de festiu complet.  
Pel caràcter particular d'aquest tipus de treballs (disparada de focs artificials, mascletades i similars), el treballador queda obligat a desplaçar-se per a efectuar tota classe de disparades al lloc objecte de contractació. Quedarà dispensat solament de l'eixida quan justifique amb raons suficients la impossibilitat de fer-ho, que serà acceptada amb caràcter restrictiu i solament quan es dega a una malaltia, accident, i es fa extensiu a les llicències obligatòries previstes en l'Estatut de los Treballadors. En compensació, l'empresa, si el treballador ho sol·licita, haurà de concedir-li com a dia festiu el següent de la disparada, quan es tracte d'una disparada de dia complet.  
Les empreses hauran de distribuir equitativament i entre tots els treballadors, les eixides per tal d'efectuar les disparades, sempre tenint en compte la capacitat i preparació d'aquells i les necessitats del servei; i açò per tal d'evitar discriminacions.  
Entre l'acabament i el començament de la següent, el treballador podrà gaudir d'un descans de 12 hores, i es consideraran les hores perdudes amb aquesta finalitat com a efectivament treballades.  
Article 14. Desplaçaments i dietes  
Els treballadors que per necessitats de l'empresa, hagen d'efectuar desplaçaments a poblacions diferents d'aquelles on es trobe el seu centre de treball, percebran una dieta de 1.877 pessetes quan, encara que pernocten a casa seua, realitzen un àpat fora de casa; i de 3.285 pessetes si realitza els dos àpats fora de casa. Les despeses de desplaçament i pernocta correran a càrrec de l'empresa, la qual establirà el mitjà de transport més adequat.  
Quan els mitjans de locomoció i la distribució de l'horari permeten el treballador fer els àpats a casa seua, no tindrà dret a percebre la dieta si, per un acord previ amb l'empresa, les despeses de menjar estigueren a càrrec d'aquesta, i tampoc quan aquestes despeses estiguen a càrrec de qui contracta.  
Les empreses, els centres de treball de les quals es troben a més de dos quilòmetres del seu centre urbà, posaran a disposició dels treballadors un mitjà de locomoció, en el supòsit que no el posaren o que el treballador per raons de treball no el poguera usar, percebran en concepte de plus de transport la quantitat de 38 pessetes per quilòmetre que es computarà des del domicili del treballador al centro de treball, per un viatge d'anada i tornada al dia, i pels dies que efectivament es traslladen.  
Article 15. Pagues extraordinàries  
Els treballadors percebran dues pagues extraordinàries. Una es pagarà per les festes de Nadal i l'altra durant el mes de juliol, encara que les empreses poden acordar amb els seus treballadors el pagament de la paga de juliol en una altra data. La quantia d'aquestes pagues serà l'import de 30 dies cada una de salari base, plus conveni i antiguitat, i constaran de prorrates en les 12 mensualitats.  
En concepte de participació en beneficis, s'estableix una paga, la quantia de la qual serà de 15 dies de salari base i plus conveni d'aquest conveni més l'antiguitat que en cada cas corresponga, sobre el salari vigent el 31 de desembre de l'any immediatament anterior.  
El pagament de l'expressada paga es farà durant el primer trimestre de cada any.  
Capítol 5  
Article 16. Jubilació als 64 anys  
Els treballadors podran jubilar-se als 64 anys si s'acullen a la seua substitució en els termes que en el Reial Decret 1.194/1985 s'estableixen.  
Article 17. Jornada de treball  
La jornada laboral dels treballadors afectats per aquest conveni s'estableix en 1.792 hores anuals de treball efectiu per a aquest any, de 1.788 hores anuals en 1998 i de 1.784 a partir de l'1 de gener de 1999.   
Les empreses fixaran conjuntament amb els representants dels treballadors el calendari laboral de l'any en curs. Aquest calendari inclourà la jornada laboral, horaris, la fixació de vacances, etcètera.  
Article 18. Vacances  
El règim de vacances anuals retribuïdes del personal afectat per aquest conveni serà de 30 dies naturals, i no es computaran les faltes de assistència, malaltia, accident, etcètera, amb aquesta finalitat, i no podran entrar en període de temps més de quatre dissabtes i quatre diumenges.  
D'acord mutu entre l'empresa i els representants dels treballadors, es podrà partir el període vacacional, i fixar conjuntament les dates d'inici d'aquest període, quan no en gaudisca tota la plantilla a la vegada, en qualsevol cas els treballadors disposaran, com a mínim, de 21 dies consecutius de vacances.  
En cas que, durant el gaudi de les vacances, i de dilluns a divendres, ambdós inclosos, hi haja un dia de festa, s'augmentaran les vacances tants dies com festes en les condicions existents. No obstant això, l'empresa optarà en aquest cas entre concedir aquest dia de vacances, quan les necessitats del treball ho permeten, o pagar-lo d'acord amb els salaris previstos en el conveni. Les vacances es gaudiran preferentment entre octubre i desembre, ja que són aquests mesos els que tenen menys activitat en el sector de pirotècnia.  
Els treballadors que, en la data determinada per al gaudi de les vacances anuals, no tinguen completat un any efectiu de treball en la plantilla de l'empresa gaudiran d'un nombre de dies de vacances proporcional al temps de serveis prestats.  
En el cas de tancament del centre de treball per vacances, la direcció de l'empresa designarà el personal que, durant aquest temps, haja d'efectuar obres necessàries, tasques d'empresa, etcètera, concretant particularment amb els interessats la forma més convenient de vacances anuals per a aquests.  
Article 19. Permisos retribuïts  
Els permisos a què fa referència l'article 37 del Text Refós de l'Estatut dels Treballadors per als casos de naixement o defunció seran en dies hàbils.  
Article 20. Complement incapacitat temporal  
En cas d'accident de treball i mentre l'accidentat es trobe en situació d'incapacitat transitòria derivada d'aquest accident de treball, el treballador percebrà de l'empresa una compensació econòmica que li complete el cent per cent del seu salari.  
Les empreses completaran fins el 100% les prestacions de la seguretat social als treballadors per hospitalització derivada de malaltia comuna. Aquest complement s'efectuarà des del primer dia de l'hospitalització i com a màxim fins 90 dies després de produir-se l'alta hospitalària.   
Article 21. Festes falleres  
El dia 20 de març es concedirà permís retribuït per al personal que intervinga en les disparades de les festes de Falles de València. En cas que no es puga gaudir d'aquest dia per raons de treball es concedirà el dia immediatament següent a l'indicat 20 de març.  
Capítol 6  
Article 22. Salut laboral  
Als tallers de pirotècnia afectats per aquest conveni, se'ls aplicaran les disposicions contingudes en la Llei 31/1995 de 8 de novembre, de Prevenció de Riscos Laborals i els reglaments que la desenvolupen, i també la normativa concordant, i particularment les normes que s'inclouen respecte a la indústria de pirotècnia.  
Es prohibeix fumar a tot el personal en aquelles dependències en què així es dispose per la direcció de l'empresa, tenint en compte la perillositat d'aquesta activitat industrial.  
La designació dels delegats de prevenció, als quals fa referència l'esmentada llei, serà realitzada pels representants dels treballadors entre la totalitat de la plantilla, els quals, per a la realització de les seus funciones, disposaran del crèdit horari que els siga cedit expressament pels representants legals dels treballadors.  
Capítol 7  
Article 23. Drets sindicals  
Els treballadors de l'empresa i dins de la jornada de treball, podran realitzar una assemblea d'una hora de durada cada quatre mesos, complint així els requisits indicats en l'Estatut dels Treballadors vigent per a la realització d'assemblees.  
Els delegats de personal podran disposar de quinze hores sindicals per a l'exercici de les seus funcions de representació, les quals i per a aquesta finalitat, seran ampliades a vint-i-vuit hores mensuals durant els últims mesos de vigència del conveni i mentre dure la tramitació del nou conveni.  
Article 24. Comissió paritària  
Per a la vigència d'açò pactat, interpretació i arbitratge dels problemes que suscite l'aplicació d'aquest conveni, i la conciliació facultativa que se sol·licite en problemes individuals, es crea una comissió paritària.  
Els membres d'aquesta comissió seran designats, quatre per l'associació d'empresaris, PIROVAL, dos per CCOO i dos por UGT.  
La comissió paritària es reunirà quan ho sol·licite alguna de les organitzacions signatàries d'aquest conveni, en el termini màxim d'una setmana des de la sol·licitud.  
La comissió paritària realitzarà durant la vigència d'aquest conveni, un estudi sobre la modalitat del contracte a temps parcial de caràcter indefinit (fix discontinu), de la possible modificació de la clàusula final del conveni, del que s'estableix en l'article 14 d'aquest conveni i del tractament de l'antiguitat.  
Comissió Paritària de Mediació i Arbitratge  
Les organitzacions signatàries d'aquest conveni per tal d'evitar, en la mesura de les seues possibilitats, la judicialització de les relacions laborals en el sector, acorden:  
1. Dotar la comissió paritària de les funcions de mediació i arbitratge, la qual serà preceptiva després de la impugnació jurisdiccional competent a petició de qualsevol de les parts i una vegada exhaurits els períodes de negociació obligatoris entre l'empresa i els representants dels treballadors en les següents matèries: calendaris laborals, vacances, modificacions substancials de les condicions de treball, trasllats de centre de treball, i també qualsevol altra matèria que encara que siga individual tinga una projecció col·lectiva, etcètera.  
2. Aquesta mediació podrà ser sol·licitada per qualsevol de les parts, i cal remetre l'escrit a la comissió paritària del sector indicant el motiu de la mediació aportant tota la documentació que considere escaient o siga sol·licitada per la paritària.  
3. La paritària ha de pronunciar-se en el termini màxim d'un mes a partir de l'entrada de la sol·licitud de mediació, llevat que operen els terminis d'impugnació jurisdiccional, cosa que provocarà una resolució per via urgent. En cas de no ser possible aquesta resolució urgent, una setmana, no serà preceptiva la consulta o mediació prèvia.  
4. Les decisions acordades en la comissió paritària a aquest respecte, per majoria dels seus membres, seran vinculants a tots els efectes.  
5. Ratificar totalment l'ASEC i també el seu reglament d'aplicació, firmats ambdós el 25 de gener de 1996.  
En conseqüència les parts estableixen la subjecció íntegra als òrgans de mediació i arbitratge establits en el Servei Interconfederal de Mediació i Arbitratge, i també a aquells òrgans, del mateix tipus, que es constituïsquen en l'àmbit territorial d'aquest conveni col·lectiu.  
Article 25. Salari mínim de conveni  
Els aprenents majors de 18 anys percebran el salari previst en aquest conveni per a la categoria de peó a partir del dia primer del mes següent al que complisquen aquesta edat de 18 anys.  
Article 26. Règim disciplinari  
Els treballadors podran ser sancionats per la direcció de les empreses d'acord amb la graduació de faltes i sancions que s'estableixen en els articles següents.  
Article 27. Graduació de les faltes  
Tota falta comesa per un treballador es classificarà, segons la seua importància, trascendència i intenció, en lleu, greu o molt greu.  
Article 28. Faltes lleus  
Es consideraran faltes lleus les següents:  
1. La falta de puntualitat, fins tres en un mes, en l'assistència al treball, amb retard inferior a trenta minuts en l'horari d'entrada.  
2. No cursar en el temps escaient la baixa corresponent quan es falte al treball per un motiu justificat, a no ser que es prove la impossibilitat d'haver-ho fet.  
3. L'abandó del servei sense causa justificada, fins i tot quan siga per un breu temps. Si com a conseqüència d'aquest abandó, es produira un perjudici d'alguna consideració a l'empresa o és causa d'accident als seus companys de treball, aquesta falta podrà ser considerada com a greu o molt greu, segons els casos.  
4. Petites distraccions en la conservació del material.  
5. Falta d'endreç i neteja personal, quan siga de tal categoria que puga afectar el procés productiu de l'empresa.  
6. No atendre el públic amb la correcció i diligència degudes.  
7. No comunicar a l'empresa els canvis de residència o domicili.  
8. Les discussions sobre assumptes estranys al treball dins de les dependències de l'empresa. Si aquestes discussions produiren escàndol notori, podran ser considerades com a greus o molt greus.  
9. Faltar al treball un dia sense causa justificada.  
Article 29. Faltes greus  
Es consideraran faltes greus les següents:  
1. Més de tres faltes no justificades de puntualitat superiors a cinc minuts en la assistència al treball en un període de 30 dies.  
2. Absència sense causa justificada per 2 dies durant un període de 30 dies.  
3. No comunicar amb puntualitat escaient els canvis experimentats en la família que puguen afectar la Seguretat Social. La falta maliciosa en aquestes dades es considerarà com a falta molt greu.   
4. Lliurar-se a jocs o distraccions en el treball.  
5. Simulació de malaltia o accident.  
6. La desobediència als seus superiors en qualsevol matèria de treball. Si implicara el trencament manifest de la disciplina o es derivara d'aquesta algun perjudici notori per a l'empresa, podrà ser considerada com a falta molt greu.  
7. Simular la presència d'un altre treballador fitxant, contestant o firmant per ell.  
8. Negligència o desídia en el treball que afecte la bona marxa del servei.  
9. La imprudència en l'acte de treball, si implicara risc d'accident per al treballador, per als seus companys o perill d'avaria per a les instal·lacions, podrà ser considerada molt greu.  
10. Realitzar, sense el permís escaient, treballs particulars durant la jornada, i també utilitzar ferramentes de l'empresa per a usos particulars.  
11. L'ebrietat fora d'acte de servei vestint l'uniforme de l'empresa, sempre que per l'uniforme puga identificar-se l'empresa.  
12. La reincidència en falta lleu (excepte la de puntualitat), encara que siga de diferent naturalesa, dins d'un trimestre i quan hi haja hagut comunicació escrita.  
Article 30. Faltes molt greus  
Es consideraran com a faltes molt greus les següents:  
1. Més de 10 faltes no justificades de puntualitat, superiors a cinc minuts, comeses en un període de sis mesos o 20 durant un any.  
2. El frau, deslleialtat o abús de confiança en les gestiones encomanades i el furt o robatori, tant a l'empresa com als companys de treball o qualsevol altra persona dins de les dependències de l'empresa o durant el treball en qualsevol altre lloc.  
3. Fer desaparéixer, inutilitzar, destrossar o causar desperfectes en matèries primeres, útils, ferramentes, maquinàries, aparells, instal·lacions, edificis, efectes i documents de l'empresa.  
4. La condemna per delicte de robatori, furt o malversació comesos fora de l'empresa o per qualsevol altra classe de fets que puguen implicar per a l'empresa desconfiança respecte de l'autor i, en tot cas, la de durada superior a sis anys dictada per tribunals de justícia.  
5. La continuada i habitual falta d'endreç o neteja de tal categoria que produïsca queixes justificades dels seus companys de treball.  
6. L'ebrietat habitual.  
7. Violar el secret de la correspondència o documentació reservats de l'empresa o revelar a elements estranys a aquesta dades de reserva obligada.  
8. Els maltractaments de paraula o obra, abús d'autoritat o la falta greu de respecte i de consideració als caps o als seus familiars, i també als company i subordinats.  
9. Causar accidents greus per negligència o imprudència.  
10. Abandonar el treball en lloc de responsabilitat.  
11. La disminució voluntària i continuada en el rendiment normal de treball, sempre que no estiga motivada per cap exercici reconegut per les lleis.  
12. Originar freqüents disputes, baralles amb els companys de treball.  
13. La reincidència en falta greu, encara que siga de distinta naturalesa, sempre que es cometa dins dels sis mesos següents d'haver-se produït la primera.  
14. L'abús d'autoritat per part dels caps serà sempre considerat com a falta molt greu. Qui el patisca ho comunicarà immediatament a la direcció de l'empresa.  
15. Introduir en el recinte fabril begudes alcohòliques, efectes personals que permeten produir focs o siguen susceptibles d'afectar a la seguretat de la fàbrica, i també traure del recinte elements, utensilis de la indústria, productes o residus.  
16. Encendre foc, emmagatzemar matèries inflamables o fàcilment combustibles en l'interior o en les proximitats de les zones i locals perillosos, a no ser per causa ineludible i després de l'adopció de les mesures de seguretat pertinents.  
17. Penetrar en l'interior de les zones i locals perillosos amb objectes susceptibles de produir espurnes o foc, excepte per ordre o autorització especial.  
Expedient previ i obligat per a qualsevol comiat disciplinari.  
Article 31. Règim de sancions  
Correspon a l'empresa la facultat d'imposar sancions en els termes d'allò estipulat en aquest conveni.  
La sanció de les faltes lleus i greus requerirà comunicació escrita motivada al treballador, i la de les faltes molt greus exigirà tramitació d'expedient o procediment sumari en què siga escoltat el treballador afectat.  
En qualsevol cas, l'empresa donarà compte al comité d'empresa, delegats de personal, o delegats sindicals, si escau, al mateix temps que al mateix afectat, de tota sanció que impose.  
Article 32. Sancions màximes  
Les sancions màximes que podran imposar-se en cada cas, segons la gravetat de la falta comesa, seran les següents:  
a) Per faltes lleus . Amonestació verbal, amonestació por escrit, suspensió de sou i feina fins 2 dies.  
b) Per faltes greus . Suspensió de sou i feina de 3 a 15 dies.  
c) Per faltes molt greus . Suspensió de sou i feina de 16 a 60 dies. Comiat.  
Article 33. Prescripció  
La facultat de l'empresa per a sancionar prescriurà per a les faltes lleus als 10 dies, per a les greus als 20 dies i per a les molt greus als 60 dies, a partir de la data en què l'empresa tingué coneixement de la seu comesa.  
Article 34. Assegurança col·lectiva  
Les empreses a què afecta aquest conveni col·lectiu hauran de tenir subscrit una assegurança privada, independent de les indemnitzacions legals que puguen correspondre a tots els treballadors, que cobrisca els llocs d'invalidesa absoluta per a tot tipus de treball i mort, sempre que aquests esdeveniments deriven d'un accident de treball o que done dret als treballadors o als seus hereus a percebre les següents quantitats:  
- Invalidesa absoluta: 3.201.609 pessetes  
- Mort: 4.482.254 pessetes  
Article 35. Formació professional contínua  
Les parts firmants d'aquest conveni s'adhereixen al II Acord Nacional de Formació Professional Contínua, subscrit per les confederacions empresarials i sindicals en desembre de 1996, i també, si és procedent, als possibles acords a què s'arribe en la Comissió Paritària de Formació Professional Contínua per al sector de pirotècnia de la Comunitat Valenciana. La comissió estarà formada per quatre representants de PIROVAL i quatre de UGT i CCOO i tindrà com a objectius:   
- Estudi de detecció de necessitats formatives en el sector.  
- Informar les empreses i treballadores del sector de les distintes iniciatives formatives.  
- Proposar i gestionar accions formatives en les seues diverses modalitats i nivells.  
Article 36. Trasllats   
En el supòsit que l'empresa traslladara el centre de treball, siga pel motiu que és, a una altra localitat, haurà d'ajustar-se al procediment establit en les disposicions que en cada moment regulen aquesta matèria, i en tot cas estarà obligada a comunicar-ho als representants dels treballadors amb tres mesos d'antelació, excepte en els casos de força major en què no siga possible.  
En aquesta comunicació, l'empresa ha de detallar els següents aspectes:  
1. Lloc on projecta traslladar l'empresa.  
2. Motivació del trasllat del centre de treball.  
3. Proposta de compensacions als treballadors afectats.  
Una vegada realitzada aquesta comunicació s'obrirà un període de negociació entre l'empresa i els representants dels treballadors no inferior als 30 dies en el qual les parts hauran de negociar de bona fe amb vista a la consecució d'un acord.  
Després de la acabament del període de consultes l'empresari notificarà als treballadors afectats i als seus representants legals la decisió, i el treballador o treballadors afectats podran recórrer durant els 15 primers dies a qualsevol de les formes de mediació previstes en aquest conveni, en aquest cas serà preceptiu per a l'empresa seguir aquest procediment com a forma de solucionar les divergències prèvia a la impugnació jurisdiccional.  
En tot cas els treballadors tindran dret, com a mínim, a les següents compensacions:  
Cas que el trasllat implique canvi de domicili, a partir de 100 quilòmetres, les compensacions es pactaran en cada cas.  
- Cas que el trasllat no implique canvi de domicili del treballador, les compensacions que a continuació es detallen comptaran a partir del domicili de l'antiga empresa a la nova ubicació:  
1. L'excés de temps emprat per a acudir al nou domicili de l'mpresa, serà computat com a temps efectiu de treball i l'empresa optarà entre acumular temps en jornades completes de descans o en retribuir-lo econòmicament en prorrates mensuals.  
2. Cas que l'empresa no dispose d'un vehicle per al trasllat dels treballadors, aquesta pagarà els costos que supose al treballador desplaçar-se al nou domicili d'aquesta en la quantia establida en l'article 14 d'aquest conveni.  
Article 37. Assistència a consultori mèdic  
Quan per raó de malaltia, el treballador necessite l'assistència a consultori mèdic de la Seguretat Social i/o odontòleg, aquest últim siga o no del citat organisme, en hores coincidents amb les de la seua jornada laboral i després d'avisar l'empresa el dia anterior, sempre que no siga una urgència degudament justificada. Les empreses concediran sense pèrdua de retribució, el permís necessari pel temps escaient a l'efecte, i haurà de justificar-ho amb el corresponent volant o justificant visat pel facultatiu.  
DISPOSICIÓ FINAL  
Durant la vigència del conveni, sempre que no tinga cap tipus de repercussió econòmica per a les empreses, el Conveni General d'Indústries Químiques, tindrà el caràcter de legislació supletòria en allò no establit en aquest conveni.  
Les Organitzacions firmants d'aquest conveni acorden formar una comissió paritària a fi d'estudiar les matèries regulades en el Conveni General d'Indústries Químiques i no contemplades en aquest conveni a fi d'introduir-les posteriorment com a text del conveni.  
ANNEX I  
Definició de les categories professionals  
Encarregat   
És qui, amb comandament directe sobre capatassos i oficials està a les ordres immediates del gerent o del tècnic, si hi haguera, i secunda aquest en el treball i servei que se li encomanen i el substitueix en les seues absències. Ha d'estar acreditat pel Ministeri i la Conselleria d'Indústria.  
Capatàs   
És qui, amb coneixements tècnics i pràctics acreditats, dirigeix el treball dels oficials, seguint les instruccions del seu superior immediat, i és responsable de la forma de ordenar-se el treball i de la seua disciplina.  
Oficial de primera administratiu  
És qui, amb un servei determinat al seu càrrec amb iniciativa i responsabilitat restringida, amb o sense altres empleats a les seues ordres, executa algun dels següents treballs: funcions de cobrament i pagament, depenent directament d'un cap i desenvolupant la seua tasca, com a ajudant o auxiliar d'aquest, sense tenir firma ni fiança, factura i càlculs d'aquestes, sempre que siga responsable d'aquesta missió, estimació estadística, transcripció en llibres de comptes corrents, diari, major, corresponsals, redacció de correspondència amb iniciativa pròpia, liquidació i càlcul de nòmina de salaris, sous i operacions anàlogues.  
Oficial de segona administratiu  
És qui, amb iniciativa i responsabilitat restringida, efectua operacions auxiliars de comptabilitat o coadjudants d'aquestes, organitza arxius o fitxers; taquimecanògraf en idioma estatal; així mateix realitza corresponsalia sense iniciativa i d'altres funcions semblants.  
Auxiliar administratiu  
És l'empleat major de 18 anys que, sense iniciativa ni responsabilitat, es dedica, dins de l'oficina, a operacions elementals administratives i en general, a les purament mecàniques inherents al treball en aquelles, en aquesta categoria s'integren els telefonistes i mecanògrafs d'ambdós sexes.  
Guarda jurat  
És el treballador que té al seu càrrec les funcions d'ordre i vigilància, i ha de complir el seus deures d'acord amb les disposicions indicades per les lleis que regulen l'exercici de l'esmentat càrrec per a les persones que obtenen el nomenament.  
Vigilant   
És qui, amb les mateixes obligacions que el guarda jurat, manca d'aquest títol i de les atribucions concedides per les lleis per a aquell titular.  
Oficial de primera   
S'inclouen en aquesta categoria aquells treballadors que amb un alt grau de qualificació professional i experiència, realitzen treballs complexos sota especificacions precises, requerint un cert grau d'autonomia per a assolir els objectius assignats, i és ajudat en el seu treball per un grup o equip de procés de producció al seu càrrec, i ordena el treball d'aquests.  
Oficial de segona   
Corresponen a aquest nivell els treballadors que amb instruccions precises i detallades del mètode operatori i dels mitjans de treball que utilitzen realitzen la seua tasca amb un bon grau de qualificació.  
Oficial de tercera-ajudant  
En aquest nivell es troben aquells treballadors que amb instruccions precises i concretes sobre els mètodes de treball, realitzen operacions senzilles de producció com la dosificació, empaquetat i similars, barreges senzilles i rutinàries, treballs en màquines automàtiques que impliquen regulacions, ajustos i posades en funcionament seguint instruccions específiques .  
S'inclouen en aquesta categoria aquells treballadors que, ocasionalment, en els processos de producció realitzen les tasques assignades a l'oficial de segona secundant-los en les seues funcions.  
Peó  
És el treballador major de 18 anys que executa treballs per als quals no requereix cap preparació ni coneixements teòrics o pràctics de cap tipus, com: càrrega i descàrrega, transportadors de materials en carretons no mecanitzats, etcètera.  
Xofer de primera   
Són els treballadors que disposen del carnet de primera (C-1, C-2 i/o E). Amb carnet de mercaderies perilloses.  
Xofer de segona   
Són els treballadors que disposen del carnet de segona (B-1). Amb carnet de mercaderies perilloses.  
ANNEX II  
Taules salarials  
Categoria S. base P.conveni Perillositat  
Encarregat 4.657 534 771  
Capatàs 3.525 021 213  
Ofic. 1 adm. 3.715 426 601  
Ofic. 2 adm. 3.345 739 186  
Auxiliar adm. 2.867 023 245  
Guarda jurat 2.961 927 250  
Vigilant 2.610 572 996  
Oficial 1 3.148 531 555  
Oficial 2 3.702 922 078  
Oficial 3 2.964 709 256  
Ajudant 2.621 912 900  
Peó 2.641 301 349  
Aprenent 1.188 789 912  
Xofer 1 3.302 520 412  
Xofer 2 3.376 019 881  
ANNEX III  
Plus de disparada  
Categoria Festiu Mig Dia laboral Mig dia  
 complet festiu complet laborable  
Oficial 1 11.105 5.653 5.552 2.776  
Oficial 2 9.253 4.710 4.626 2.313  
Oficial 3 8.141 4.143 4.070 2.035  
Ajudant 8.141 4.143 4.070 2.035  
Peó 6.662 3.392 3.331 1.665  
Aprenent 4.444 2.262 2.222 1.111  
Xofer/muntador  
Disparades 9.253 4.710 4.626 2.313  
Aquests plus de disparades, quan es referisca al dia complet (laboral o festiu) sofriran un augment del 15%, quan en tornar al seu domicili sobrepasse les 02.30 hores de la matinada en condicions normals de disparada i viatge de tornada.